ธปท.เผยลดดอกเบี้ยไม่ได้มีผลกับเงินบาทมาก
ธปท. ระบุ เงินบาทอ่อนค่าลงจากมาตรการคลังและปัจจัยภายนอก ลดดอกเบี้ยมีผลเล็กน้อย ด้านธนาคารพาณิชย์เล็งปรับดอกเบี้ยตามกนง.
4 มิ.ย. 2556

ธปท. ระบุ เงินบาทอ่อนค่าลงจากมาตรการคลังและปัจจัยภายนอก ลดดอกเบี้ยมีผลเล็กน้อย ด้านธนาคารพาณิชย์เล็งปรับดอกเบี้ยตามกนง.
นางผ่อง เพ็ญ  เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า เงินบาทที่อ่อนค่าลงในระยะนี้  เป็นผลมาจากปัจจัยแวดล้อมทั้งในและต่างประ เทศ  โดยเฉพาะกรณีที่ตลาดคาดการณ์ว่าสหรัฐจะลดขนาดมาตรการ QE ประกอบกับตัวเลขเศรษฐกิจจีนออกมาชะลอตัวค่อนข้างชัดเจน  ซึ่งเป็น 2 ปัจจัยหลักที่ผลต่อค่าเงินบาท รวมถึงส่วนหนึ่งเป็นผลจากการที่กระทรวงการคลังออกประกาศเกี่ยวกับมาตรการที่เตรียมไว้ใช้ดูแลเงินทุนเคลื่อนย้าย  ทั้ง 3 ปัจจัยนี้มีผลต่อค่าเงินบาทมากกว่าปรับลดอัตราดอกเบี้ยนโยบายเมื่อสัปดาห์ก่อน
ด้านนายไตรรงค์ บุตรากาศ ผู้ช่วยผู้จัดการใหญ่ สาย GTS ธนาคารไทยพาณิชย์ กล่าวว่า ขณะนี้ธนาคารฯ อยู่ระหว่างการพิจารณาปรับอัตราดอกเบี้ยทั้งเงินกู้และเงินฝากภายในสัปดาห์นี้ หลังจากที่คณะกรรมการนโยบายการเงิน (กนง.) ปรับลดอัตราดอกเบี้ยนโยบายลง 0.25% เมื่อสัปดาห์ก่อน
อย่างไรก็ตาม ขณะนี้สภาพคล่องในระบบค่อนข้างตึงตัว เนื่องจากมีการปล่อยสินเชื่อสูง และธนาคารฯ ยังต้องการระดมเงินฝาก เพื่อรองรับการขยายตัวของสินเชื่อระยะต่อไป หากดอกเบี้ยเงินฝากลดลงมากก็จะกระทบแผนระดมเงินฝากได้ เพราะลูกค้าจะเลือกการออมในรูปแบบอื่นแทน 
ส่วนแนวโน้มดอกเบี้ยนโยบายหลังจากนี้ คาดว่ายังมีการปรับลงอีก แต่คงไม่ใช่การประชุมครั้งต่อไปในวันที่ 10 กรกฎาคม เพราะ กนง.ต้องพิจารณาตัวเลขเศรษฐกิจล่าสุดก่อน หลังจากที่ตัวเลขเศรษฐกิจไตรมาส 1 ออกมาพบว่า เศรษฐกิจชะลอตัวมากกว่าที่คาด ทั้งยังมีปัจจัยที่ทางการสหรัฐอาจยุติการซื้อพันธบัตรเร็วกว่าที่กำหนด